
FORSLAG
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
–	der henviser til Den Europæiske Revisionsrets årsberetning om gennemførelsen af EU-budgettet i regnskabsåret 2022,
–	der henviser til Den Europæiske Revisionsrets årsberetning om EU-agenturer for regnskabsåret 2022,
–	der henviser til Cedefops konsoliderede årlige aktivitetsrapport for 2022,
1.	udtrykker sin tilfredshed med Den Europæiske Revisionsrets ("Revisionsrettens") erklæring om, at de transaktioner, der ligger til grund for regnskabet for Det Europæiske Center for Udvikling af Erhvervsuddannelse (Cedefop) for regnskabsåret 2022, er lovlige og formelt rigtige, og at regnskabet giver et retvisende billede af dets finansielle stilling pr. 31. december 2022;
2.	glæder sig over, at Cedefops budget for regnskabsåret 2022 steg til 26 mio. EUR (25 mio. EUR i 2021)[footnoteRef:1]; udtrykker sin tilfredshed med, at Cedefop i det væsentlige udnyttede alle sine disponible midler med en samlet budgetgennemførelsesgrad på 99,98 %; [1:  Disse budgettal er taget fra Revisionsrettens årsberetning om EU-agenturerne for regnskabsåret 2022 og er baseret på de samlede betalingsbevillinger, der var til rådighed i regnskabsåret.] 

3.	glæder sig over Cedefops aktiviteter og arbejde af høj kvalitet med at levere forskning, analyser og teknisk rådgivning og ekspertbistand inden for erhvervsuddannelse, kvalifikationer og kompetencepolitikker med det formål at fremme uddannelse af høj kvalitet, der er tilpasset enkeltpersoners og arbejdsmarkedets behov; fremhæver behovet for, at der sikres tilstrækkelige menneskelige og finansielle ressourcer, som gør det muligt for centret at opfylde sit mandat og fortsætte gennemførelsen af sit arbejdsprogram med en høj gennemførelsesrate for aktiviteter;
4.	glæder sig over centrets arbejde med at hjælpe med at analysere pandemiens og den digitale omstillings indvirkning på tilpasningen af forretningspraksis til de nye realiteter på Unionens arbejdsmarked gennem f.eks. den europæiske virksomhedsundersøgelse om covid-19 i samarbejde med Eurofound; glæder sig endvidere over centrets rolle med hensyn til at indsamle og formidle forskning i mismatchet mellem udbudte og efterspurgte færdigheder og kompetencer; fremhæver i denne forbindelse centrets fremsynsøvelser for sektorspecifikke færdigheder, dvs. en fremadskuende tilgang for at forstå, hvilke færdighedsprofiler der er nødvendige for den dobbelte omstilling;
5.	minder om betydningen af centrets rolle med hensyn til at sikre, at digitale færdigheder integreres i erhvervsuddannelse i hele Unionen, og med hensyn til at overvåge gennemførelsen og virkningen af Rådets henstillinger om den nye dagsorden for færdigheder i Europa, erhvervsrettet uddannelse med henblik på bæredygtig konkurrenceevne, social retfærdighed og modstandsdygtighed og handlingsplanen for digital uddannelse;
6.	bemærker, at på grund af de høje inflationsrater og de dermed forbundne tilpasninger af vederlagene og lønstigninger over de oprindelige prognoser kombineret med en stigning i vægtningsfaktoren var fleksibiliteten til at sikre yderligere ressourcer til kerneaktiviteter begrænset;
7.	lykønsker Cedefop med dets engagement i det europæiske ungdomsår og med, at det sammen med Eurofound med succes har stået i spidsen for arrangementet "Ungdommen først! Beskæftigelses-, færdigheds- og socialpolitikker, der fungerer for unge europæere i en tid med usikkerhed", som involverede fem agenturer og blev afholdt af Europa-Parlamentet i september 2022; påskønner, at arrangementet var en yderligere lejlighed til at drøfte ungdomspolitikker samt muligheder og udfordringer, som unge står over for med hensyn til beskæftigelse, arbejdsvilkår, trivsel og mental sundhed;
8.	beklager, at Revisionsretten konstaterede uregelmæssigheder i forbindelse med udbetalingen af dagpenge fra Cedefop til to udstationerede nationale eksperter, der var ansat af Cedefop; anerkender, at Cedefop identificerede og dokumenterede sådanne uregelmæssigheder i registret over manglende overholdelse og rettede op på situationen på grundlag af ekstern juridisk rådgivning; glæder sig over centrets mål om at ændre sine regler for at gøre det muligt for enhver udstationeret national ekspert, der er nødt til at skifte bopæl og flytte til Thessaloniki, at være berettiget til at modtage godtgørelser, da dette også vil sikre ligebehandling af udstationerede nationale eksperter uafhængigt af deres nationalitet;
9.	beklager, at Revisionsretten konstaterede bemærkninger om budgetforvaltningen, navnlig at bidragsberegningsmetoden ikke blev anvendt korrekt, og opfordrer Cedefop til at forbedre sine interne procedurer i denne henseende;
10.	roser Cedefop for at have udarbejdet en virksomhedsplan for at forbedre energieffektiviteten og klimaneutraliteten i sine aktiviteter;
11.	glæder sig over, at Cedefop har afsluttet alle de foranstaltninger, der blev truffet som følge af Revisionsrettens bemærkninger vedrørende gennemførelsen af budgettet for regnskabsåret 2021;
12.	anbefaler på grundlag af de foreliggende oplysninger, at der meddeles decharge til den administrerende direktør for Det Europæiske Center for Udvikling af Erhvervsuddannelse for gennemførelsen af Cedefops budget for regnskabsåret 2022.

